Ontvoerde sakeman in veld gevindArgieffoto Die sakeman van Polokwane wat Saterdagaand tydens ŉ huisrooftog ontvoer is, is Sondagoggend vasgebind en geblinddoek in ŉ veld buite die stad gevind. Die man was ongedeerd. Kol. Moatshe Ngoepe, woordvoerder van die polisie, sê die man en sy werknemers is Saterdag omstreeks 21:30 by sy huis deur rowers oorval. Die rowers het vuurwapens op hulle gerig en hulle gedwing het om op die grond te lê. “Die rowers het die slagoffers se selfone geroof, die sakeman in sy Porsche-voertuig ingedwing en met hom weggejaag,” sê Ngoepe. Die motor is later verlate gevind naby Ivy Park in Polokwane. ŉ Polisieoperasie is onmiddellik van stapel gestuur om die ontvoerde man op te spoor en hy is uiteindelik Sondagoggend in die veld, ŉ paar kilometer buite Polokwane gevind. “Die verdagtes het ŉ onbevestigde bedrag geld uit die man se bankrekening onttrek voordat hulle hom in die veld gelos het,” sê Ngoepe. Niemand is nog in verband met die voorval in hegtenis geneem nie. Enigiemand met inligting wat tot die opsporing van die verdagtes kan lei, word versoek om kol. Linky Mathebula by 064 756 8218 of Stop Misdaad by 08600 10111 te bel. ŉ SMS kan ook na die misdaadhulplyn gestuur word by 32211.